b"\n_START_ARTICLE_\nHenri Le Fauconnier\n_START_SECTION_\nBiografi\n_START_PARAGRAPH_\nLe Fauconnier flyttet fra hjemtraktene i det nordlige Frankrike til Paris i 1901 for \xc3\xa5 lese jura. Etter en tid endret han studieretning og begynte \xc3\xa5 studerr malerkunst, f\xc3\xb8rst ved Jean-Paul Laurens' atelier og s\xc3\xa5 blant annet ved Acad\xc3\xa9mie Julian. Han deltok ved den kjente Salon des ind\xc3\xa9pendants i 1904. Hans tidlige maleri er fauvistisk, influert av gruppen Les Nabis og Matisse. _NEWLINE_Hans stil ble snart endret mot kubisme etter at han hadde tatt inntrykk av C\xc3\xa9zannes verk. _NEWLINE_Ved Salon d'automne i 1909 stilte Le Fauconnier ut ved siden av Constantin Br\xc3\xa2ncu\xc8\x99i, Jean Metzinger og Fernand L\xc3\xa9ger. Ved Salon des ind\xc3\xa9pendants i 1911 for\xc3\xa5rsaket Le Fauconnier og hans kolleger Fernand L\xc3\xa9ger, Robert og Sonia Delaunay, Jean Metzinger og Albert Gleizes skandale med sine kubistiske malerier. Le Fauconnier utstilte i 1912 sin enorme Les Montagnards attaqu\xc3\xa9s par des ours (Fjellfolkene angrepet av bj\xc3\xb8rner) i det \xc3\xa5rets Salon d'automne._NEWLINE_Le Fauconnier var med i Puteaux-gruppen, og ble betraktet som en ledende person blant de s\xc3\xa5kalte Montparnasse-kubistene, og dermed fikk han en livlig og fruktbar kontakt med andre europeiske avantgarde-kunstnere. Vasilij Kandinskij inviterte ham til \xc3\xa5 skrive en teoretisk tekst til Neue K\xc3\xbcnstlerverein i M\xc3\xbcnchen og hans malerier ble reprodusert i skrifter av Der Blaue Reiter som eksempel p\xc3\xa5 deres kunstretning. Han deltok p\xc3\xa5 flere utstillinger med avantgarde-kunstnere i Moskva._NEWLINE_\xc3\x85rene rundt 1910 underviste Le Fauconnier ved Acad\xc3\xa9mie de la Palette i Paris og hadde blant annet svenskene Vera Nilsson, Agnes Cleve og John Jon-And som elever. En annen kjent elev var den russiske Vera Mukhina._NEWLINE_Ved utbruddet av f\xc3\xb8rste verdenskrig var Le Fauconnier i Nederland og forble der i seks \xc3\xa5r. Hans kunst hadde n\xc3\xa5 utviklet seg til en blanding av kubisme og ekspresjonisme, en stil som til viss del influerte den samtide nederlandske kunsten. Han vendte tilbake til Paris i 1920, og bodde fra 1923 om somrene i et hus i _NEWLINE_Grosrouvre i \xc3\x8ele-de-France. Fra n\xc3\xa5 kom han til \xc3\xa5 arbeide i en mer realistisk og mindre nyskapende retning._NEWLINE_Henri Le Fauconnier d\xc3\xb8de av hjerteslag i 1946, og ble begravet i Grosrouvre._NEWLINE_Le Fauconniers kunstneriske verk finnes fremfor alt bevart i samlinger i Stedelijk Museum i Amsterdam, Gemeentemuseum i Haag og Eremitasjen i St. Petersburg."